**Koordinerte tjenester gir friskere innbyggere**

**Forsøk i kommunene med en styrket koordinering av leger, sykepleiere og helsesekretærer gjennom primærhelseteam har gitt brukere med kroniske sykdommer bedre oppfølging, tilgjengelighet og sammenhengende tjeneste.**

Mange med revmatiske sykdommer og muskel- og skjelettplager opplever at samhandlingen mellom de ulike nivåene i helsetjenesten fungerer svært dårlig. Forsøk med primærhelseteam i kommunene har gitt brukere med kroniske sykdommer og plager bedre oppfølging, tilgjengelighet og sammenhengende tjenester.

Samtidig ser NRF at mange av pasientene og brukerne vi representerer opplever utrygghet og mye unødvendig ventetid i mangelen på helhetlige forløp.

Kommunale helsehus er en måte å sikre bedre koordinerte helsetjenester på tvers av nivåer og brukernes behov. I helsehuset kan kommunene samle frisklivssentralen og lærings- og mestringstilbudet sitt, sammen med primærhelseteamene og muskel- og skjelettkoordinator. Dette vil gi et bedre koordinert behandlingsforløp som gir god helse for brukerne.

NRF vil

* at myndighetene fortsetter satsningen på primærhelseteam
* at kommunene bygger Helsehus for å samle og koordinere flere av sine tjenester
* at kommunene ansetter muskel- og skjelettkoordinator for å bedre gjennomføre behandlings- og rehabiliteringsforløp og informere brukerne om rettigheter til hjelpemidler, tilbud gjennom frisklivssentraler og ulike diagnosespesifikke lærings- og mestringskurs.